ओडिशा में सामने आए Coronavirus के 2,949 नए मामले, मृतकों की संख्या बढ़कर 419 हुई
ओडिशा में कोविड-19 संक्रमण से 10 और लोगों की मौत के बाद मृतकों की संख्या बढ़कर 419 हो गई है। वहीं, कोरोना वायरस के 2,949 नए मरीज सामने आने के बाद राज्य में संक्रमितों की कुल संख्या बढ़कर 81,479 हो गई।
भुवनेश्वर: ओडिशा में कोविड-19 संक्रमण से 10 और लोगों की मौत के बाद मृतकों की संख्या बढ़कर 419 हो गई है। वहीं, कोरोना वायरस के 2,949 नए मरीज सामने आने के बाद राज्य में संक्रमितों की कुल संख्या बढ़कर 81,479 हो गई। एक वरिष्ठ स्वास्थ्य अधिकारी ने बताया कि कटक में सबसे ज्यादा 589 नए मामले सामने आए हैं। इसके बाद खुर्दा में 474, जाजपुर में 215 और गंजाम में 179 मामले सामने आए हैं। अधिकारी ने बताया कि पृथक-वास केंद्रों से 1,826 नए मामले सामने आए हैं जबकि 1,123 लोग संक्रमितों के संपर्क की तलाश के दौरान सामने आए। उन्होंने बताया कि गंजाम में पांच लोगों की मौत हुई। इसके बाद सुंदरगढ़ में दो और कटक, नयागढ़ और रायगढ़ा जिले में एक-एक व्यक्ति की मौत हुई। राज्य में कुल 419 मौतों में से सबसे ज्यादा 179 लोगों की मौत गंजाम जिले में हुई है।वहीं, कोरोना वायरस से संक्रमित 53 मरीजों की मौत अन्य बीमारियों से हुई है। संक्रमण के नए मामले सभी 30 जिलों से सामने आए हैं। राज्य में अब 26,601 लोगों का इलाज चल रहा है, जबकि 54,406 लोग स्वस्थ हो चुके हैं।